เงินบาทแข็งค่าหลุด 30 บาท/ดอลล์
ธนาคารซีไอเอ็มบีไทย รายงาน เงินบาทแข็งค่าตามภูมิภาคหลุด30 บาท/ดอลลาร์ กังวลหนี้ยุโรป-สหรัฐฯลุกลาม
19 ก.ค. 2554

ธนาคารซีไอเอ็มบีไทย รายงาน เงินบาทแข็งค่าตามภูมิภาคหลุด30 บาท/ดอลลาร์ กังวลหนี้ยุโรป-สหรัฐฯลุกลาม
นักบริหารเงินจากธนาคาร ซีไอเอ็มบี ไทย กล่าวว่า เช้านี้เงินบาทเปิดตลาดหลุดระดับ 30 บาท/ดอลลาร์มาที่ 29.95/97 บาท/ดอลลาร์ และล่าสุดอยู่ที่ระดับ 29.94/96 บาท/ดอลลาร์ เนื่องจากตลาดยังคงกังวลปัญหาหนี้สินในยุโรปที่ลุกลามไปยังอิตาลี และทางสหรัฐอเมริกาที่จะต้องเพิ่มเพดานหนี้
"ภูมิภาคก็ยังแข็งค่าอยู่ เพราะคนไม่เชื่อถือทางยูโรแล้วและหันมามาถือเงินเอเชียมากขึ้น บาทก็เลยแข็งค่าตาม" นักบริหารเงิน กล่าว
ส่วนความเคลื่อนไหวของค่าเงินสกุลหลักต่างประเทศล่าสุด เงินเยนอยู่ที่ระดับ 79.08/11 เยน/ดอลลาร์ ใกล้เคียงกับเย็นวานนี้ที่ปิดตลาดที่ระดับ 79.08/13 เยน/ดอลลาร์ ส่วนเงินยูโรอยู่ที่ระดับ 1.4125/1.4128 ดอลลาร์/ยูโร จากเย็นวานนี้ที่ปิดตลาดบริเวณระดับ 1.4046/1.4048 ดอลลาร์/ยูโร
นักบริหารเงิน คาดว่า วันนี้เงินบาทมีแนวโน้มแข็งค่าต่อ มองกรอบไว้ที่ 29.90-30.00 บาท/ดอลลาร์ โดยคาดว่าตลาดน่าจะยังติดตามปัจจัยภายนอกเป็นประเด็นหลัก โดยเฉพาะการประชุมของทางยูโรโซนในวันพฤหัสบดีที่จะถึงนี้ ว่าจะมีมาตรการอะไรออกมาช่วยเหลือกรีซเพิ่มเติมบ้าง ส่วนปัจจัยการเมืองในประเทศไม่น่ากังวลเท่าไหร่แล้ว